钦定古今图书集成/明伦汇编/氏族典/第606卷 > 《郑樵通志》 > 慕容垂
## 钦定古今图书集成/明伦汇编/氏族典/第606卷 > 《郑樵通志》 > 慕容垂

按《晋书慕容垂载记》，垂字道明，皝之第五子也。少岐
嶷，有器度，身长七尺四寸，手垂过膝。皝甚宠之，常曰：
“此儿阔达好奇，终能破人家，或能成人家。”故名霸，字
道业，恩遇逾于世子儁，故儁不能平之。以灭宇文之
功，封都乡侯。因猎，坠马折齿，儁即王位，改名𡙇。寻以
谶记之文，乃去夬，以垂为名焉。及儁僭称尊号，封垂
吴王，徙镇信都，又为荆兖二州牧。慕容𬀩嗣伪位，慕
容恪为太宰，甚重垂，常谓“𬀩委政吴王，可谓亲贤兼
举。”及败桓温于枋头，威名大振。慕容评深忌恶之，乃
谋诛垂，垂与世子全奔于苻坚。坚以为冠军将军，封
宾都侯，历位京兆尹，进封泉州侯，所在征伐，皆有大
功。坚子丕在邺，会丁零翟斌聚众谋逼洛阳，翟斌遣
使推垂为盟主，以太元八年自称大将军、大都督、燕
王，承制行事，建元曰“燕元”，定都中山。以太元十一年
僭即位，赦其境内，改元曰“建兴”，置百官，缮宗庙社稷。
立宝为太子，遣其征西慕容楷等攻苻坚冀州、幽州，
遣其太子宝等伐魏。垂自率大众出参合，至上谷之
俎阳，以太元二十一年死，时年七十一，凡在位十三
年。伪谥“成武皇帝”，庙号世祖，墓曰“宣平陵。”